อาสากุฎิดิน เพื่อรักษาและฟื้นฟูสงฆ์อาพาธ 20-21 ธ.ค. 51

· กิจกรรมรออาสา 
โครงการ สร้างกุฏิดินเพื่อรักษาและฟื้นฟูสงฆ์อาพาธอาสาสร้างกุฏิดิน ถวายสำนักสงฆ์เขมาภิรโต 
 
(หลวงปู่บุญเพ็ง เขมาภิรโต)บ้านพุน้ำร้อน ต.บ้านบึง อ.บ้านคา จ.ราชบุรี 

ประวัติ 
                     หลวงปู่บุญเพ็ง เขมาภิรโต (เจ้าอาวาสวัดถ้ำกลองเพล) ท่านเป็นพระเถระที่ปฏิบัติดีปฏิบัติชอบ ในสายกรรมฐาน ท่านเป็นศิษย์หลวงปู่มั่น ภูริทัตโต ได้รับใช้ฟังโอวาทธรรมกับหลวงปู่มั่น รวม 4 ปีที่วัดป่าหนองผือนาใน จ.สกลนคร จนหลวงปู่มั่นมรณภาพ หลวงปู่บุญเพ็ง ท่านก็ได้ติดสอยห้อยตามหลวงปู่มหาบัว ญาณสัมปันโน จาริกธุดงค์กรรมฐานไปเรื่อยๆ จนได้มารับโอวาทธรรมและได้อุปัฏฐากรับใช้หลวงปู่ขาว อนาลโย ที่วัดถ้ำกลองเพล จ.หนองบัวลำภู จนหลวงปู่ขาว ท่านมรณภาพจากไป หลวงปู่บุญเพ็ง ท่านก็ได้รับให้เป็นเจ้าอาวาสวัดถ้ำกลองเพล นับตั้งแต่นั้นมาเพื่อสนองคุณครูบาอาจารย์คือหลวงปู่ขาว
                    ปัจจุบันปีนี้หลวงปู่มีอายุ 79 ปี พรรษา 59 นับว่าเป็นพระเถระที่มีอายุพรรษามาก แต่เนื่องจากหลวงปู่บุญเพ็ง ท่านเดินไม่ได้ต้องนั่งรถเข็น ทางคณะศิษย์ยานุศิษย์ต่างนิมนต์องค์ท่านไปรักษาตัวที่จังหวัดราชบุรี โดยท่านได้ไปจำพรรษาที่ สำนักสงฆ์เขมาภิรโต บ้านน้ำพุร้อน ต.บ้านบึง อ.บ้านคา จ.ราชบุรี
                    สำนัก สงฆ์เขมาภิรโต อยู่ใกล้กับวัดป่าโป่งกระทิง ของหลวงพ่อมงคล สิริมังคโล เลยไปประมาณ 2 กิโลเมตร จะมีบ่อน้ำพุร้อนธรรมชาติ อุณหภูมิประมาณ 50 องศาตลอดทั้งปี อุดมไปด้วยแร่ธาตุตามธรรมชาติ ที่สามารถนำไปใช้เพื่อการบำบัดรักษาโรคได้ 

 แนวคิดในการขึ้นไปสร้างกุฏิดิน                        

                        ตั้งแต่ ต้นปีที่ผ่านมา เริ่มตั้งแต่เดือนเมษายน 2551 กลุ่มบ้านดินได้รับการติดต่อจากกัลยาณมิตรท่านหนึ่งให้ขึ้นไปจัดสร้างกุฏิ ดินให้กับหลวงปู่บุญเพ็ง  เขมาภิรโต เนื่องจากท่านอาพาธเดินไม่ได้ และอาจารย์หมอ ชัยณรงค์  ธนภิญโญกุล (ปัจจุบันบวชเป็นพระแล้ว) เป็นหมอประจำตัวหลวงปู่ อยากให้หลวงปู่จำพรรษาในกุฏิดิน ท่านกล่าวว่า “ไอดิน” เป็นส่วนหนึ่งของการรักษาโรคโดยวิธีธรรมชาติ เมื่อผู้ป่วยได้รับหรือสูดดมไอดินบริสุทธิ์ จะช่วยให้ร่างกายฟื้นฟูได้เร็วขึ้น ซึ่งนอกจากหลวงปู่บุญเพ็งแล้ว ยังมีพระสงฆ์อีกเป็นจำนวนมากที่กำลังอาพาธ และต้องการการบำบัดฟื้นฟู และต่อไปทางสำนักสงฆ์เขมาภิรโต จะจดทะเบียนเป็นมูลนิธิเขมาภิรโต เพื่อใช้สถานที่แห่งนี้ เป็นที่รักษาและฟื้นฟูสงฆ์อาพาธ ดังนั้นทางทีมงานบ้านดินไทยจึงได้จัดกิจกรรมอาสาสร้างกุฏิดินถวายสำนักสงฆ์ เขมาภิรโต ไปแล้ว 3 รุ่น ได้กุฏิดินที่เสร็จเรียบร้อยแล้ว จำนวน 2 หลัง เป็นกุฏิของหลวงปู่บุญเพ็ง หนึ่งหลัง
                          ปัจจุบัน ทางสำนักสงฆ์เขมาภิรโตยังมีความต้องการกุฏิดินอีกเป็นจำนวนมาก เพื่อรองรับพระสงฆ์ที่มาเข้ารับการรักษา ทางกลุ่มบ้านดินไทยโดยการรวมตัวกันของกลุ่มเพื่อนๆ พี่ๆ และน้องๆ ได้เข้าไปสำรวจพื้นที่ทั้งหมด 20 กว่าไร่ และได้ช่วยกันออกแบบวางผัง วางระบบต่างๆ ได้แก่ ระบบน้ำ ระบบไฟ ระบบการกำจัดขยะ การปลูกต้นไม้เสริม และพื้นที่สำหรับทำสวนสมุนไพรในอนาคต และได้นำเสนอโครงการแรก สร้างกุฏิดินเพื่อรักษาและฟื้นฟูสงฆ์อาพาธ จำนวน 10 หลัง ทั้งนี้ทางพระอาจารย์ชัยณรงค์ ท่านต้องการให้จัดสร้างในลักษณะจัดเป็นกิจกรรมจิตอาสา และชักชวนให้คนในพื้นที่ได้มาเข้าร่วมกิจกรรมด้วย เพราะนอกจากจะเป็นการเรียนรู้และทำบุญร่วมกันแล้ว ท่านยังบอกว่าคนที่อยู่กับธรรมชาติ เข้าใจธรรมชาติ จิตใจจะอ่อนโยนลงตามวิถีของธรรมชาติ สุขภาพที่ดีจะเกิดขึ้นได้จากภายใน
                         ทีม งานบ้านดินไทย จึงเปิดรับอาสาสมัคร ผู้ที่สนใจเรียนรู้การทำบ้านดิน ผู้รักธรรมชาติ และห่วงใยสุขภาพทุกท่าน ไปช่วยกันสร้างกุฏิดิน ในโครงการ สร้างกุฏิดินเพื่อรักษาและฟื้นฟูสงฆ์อาพาธ หลังแรก วันที่ 20 – 21 ธันวาคม 2551 ครั้งนี้รับสมัครเพียง 40 ท่าน                         

สิ่งที่คาดว่าจะได้รับ
1.      ได้ทำบุญสร้างกุฏิดินร่วมกัน
2.      ได้เรียนรู้เทคนิคการทำบ้านดินเบื้องต้น
3.      ได้เรียนรู้ลงมือทำเฟอร์นิเจอร์จากดิน ฯลฯ
4.      ได้สัมผัสบ้านดินในโครงการที่สร้างเสร็จแล้ว 2 หลัง
5.      ได้เรียนรู้เรื่องการดูแลสุขภาพโดยวิธีธรรมชาติ และไปแช่ตัวในบ่อน้ำพุร้อน
 สวัสดิการ
1.      มีอาหาร ให้ 5 มื้อ
2.      มีรถรับส่งจากกรุงเทพฯ - สำนักสงฆ์เขมาภิรโต
3.      พักในศาลาหลังใหญ่ให้ (ท่านที่มีเต้นท์ถุงนอนสามารถนำมาด้วยได้ครับ)
4.      มีเสื้ออาสาบ้านดินแจกทุกท่าน 

  รายละเอียดกิจกรรม       

วันเสาร์ที่ 20 ธันวาคม 2551

06.00 - 10.00               เดินทางสู่ สำนักสงฆ์ เขมาภิรโต จ.ราชบุรี
10.00 - 11.00               ฟังการบรรยายสไลด์ (ภาคทฤษฎี)
10.30 - 12.00               เรียนรู้เรื่องการทดสอบดิน
12.00 - 13.00               พักรับประทานอาหารเที่ยง
13.00 - 16.00               เริ่มเรียนรู้และช่วยกันก่อผนังดิน
16.00 - 18.00               ไปแช่ตัวที่บ่อน้ำพุร้อน
18.00 - 18.30               รับประทานอาหารเย็น
20.00 - 21.00               กิจกรรม สุขภาพกับธรรมชาติ และชีวิตที่พอเพียง 

วันอาทิตย์ที่ 21 ธันวาคม 2551

06.00 - 07.30               โยคะรับอรุณ กับ “ครูทิม”

08.00 - 08.30               รับประทานอาหารเช้าร่วมกัน
08.30 - 12.00               เรียนรู้การก่อผนังดินต่อ
12.00 - 13.00               พักรับประทานอาหารเที่ยง
13.00 - 15.00               เรียนรู้การทำสีดิน(เคลือบผนัง)
15.00 - 15.30               รับประทานอาหารเย็นร่วมกัน ถ่ายรูปร่วมกัน
16.00 - 20.00               เดินทางกลับถึงกรุงเทพฯ โดยปลอดภัย  
 

*** หมายเหตุ    นิสิต- นักศึกษา  อาสาเก่า  สามารถลดหย่อนค่าใช้จ่ายได้               

(สมัครคลิ๊กที่นี่)                                                   

 (สมทบค่าใช้จ่าย    ท่านละ 890 บาท     รับสมัครอาสาเพียง 40 ท่าน)                                   

 ค่าใช้จ่ายในกิจกรรมกรุณา               

โอนเงินผ่านบัญชีออมทรัพย์ธนาคารไทยพาณิชย์ สาขาย่อย ม.เกษตรศาสตร์
ชื่อบัญชี สุรัช สะราคำ เลขบัญชี ๒๓๕-๒-๐๓๓๔๘-๔     ออมทรัพย์
เมื่อโอนแล้วกรุณา   โทรยืนยันการโอน ที่ 086-770-2233

และส่งรายชื่อนามสกุลของอาสาทุกท่านพร้อมเบอร์โทรศัพท์และสลิปการโอนเงิน(อาจถ่ายรูป หรือแสกนก็ได้   

มาที่     yobaandin@hotmail.com     

